钦定古今图书集成/明伦汇编/氏族典/第346卷 > 周自强
## 钦定古今图书集成/明伦汇编/氏族典/第346卷 > 周自强

按《元史周自强传》：“自强字刚善，临江路新喻州人。以
文法推择为吏。泰定间，广西洞猺反，自强往见猺酋，
说以祸福，中其要害，猺酋立为罢兵纳款请命。事闻
于朝，特旨超授广西两江道宣慰司都事，迁婺州路
义乌县尹。周知民情，而性度宽厚，不为刻深。民有以
争讼诉于庭者，一见即能知其曲直，然未遽加以刑”
责，必取《经典》中语，反复开譬之，然后绳之以法，不少
贷。民畏且爱，狱讼顿息。民间田税之籍多失实，以故
差徭不平。自强令履亩核之，民不能欺。文簿井井可
考，贫富乐业，由是政治大行。部使者数以廉能誉于
朝，选授抚州路金溪县尹，进阶奉议大夫，致仕。